戴复古
祝二岩
仆本山野人，渔樵共居处。
小年学父诗，用心亦良苦。
搜索空虚腹，缀缉艰辛语。
糊口走四方，白头无伴侣。
前年得严粲，今年得严羽。
我自得二严，牛铎谐钟吕。
粲也苦吟身，束之以簪组。
遍参百家体，终乃师杜甫。
羽也天姿高，不肯事科举。
风雅与骚些，历历在肺腑。
持论伤太高，与世或龃龉。
长歌激古风，自立一门户。
二严我所敬，二严亦我与。
我老归故山，残年能几许。
平生五百篇，无人为之主。
零落天地间，未必是尘土。
再拜祝二严，为我收拾取。